कक्राझार , 1 अक्टबरः ब्रह्म धोरोमनि गाहाय फोसावगिरि जगेश्व ब्रह्मखौ ब्रह्म धोरोम सिबियारि आइ - आफाफोरनि बाहागो लानाय आरो एबसुनिफ्राय जागायनानै गुबुन गुबुन दोलो आफादनि दैदेनगिरिफोरनि नुजाथिनायाव जोबथा बिदाय होनाय जाबाय होन्नानै दुलाराइ ब्रह्म धोरोम लाइमोन आफादनि आफादगिरि रन्साय बसुमतारिया फोरमायहरदों । बिथाङा फोरमायहरनाय बायदिब्ला दुलाराइ ब्रह्म धोरोम फोसावदिं आफादनि गोनांथार बिबान रुजुनबोनायजों लोगोसे ब्रह्म धोरोमनि गाहाय फोसावगिरि महरै हाबा मावलांनाय जगेश्वर ब्रह्मखौ थांनाय 29 सेप्तेम्बरखालि गोबांथार सिबियारि आरो दैदेनगिरिफोरनि बाहागो लानायजों बिदाय होनाय जादों । मख'नाय बायदिब्ला बिथाङा देहानि माखासे जेंनाजों भुगिनानै दंमोन आरो फाहामथायबो लादोंमोन । बेबायदिनो फाहामथाय लाखांनायनि उनाव देहायाव मोजांबो जाबायमोन । नाथाय देहायाव लोमजानाया नुजाथिदोंमोनब्लाबो बोहैथि समनि करना महामारिनि थाखाय देहा फाहामसालियाव थिसन हैनो मोजां खाबु गैयैलाइ गुबुन राहाजों फाहामथाय लागासिनो दङमोन । अदेबानि देहानि थासारिखौ गाज्रिसिन नुनायलाय बिथांखौ बिश्वनाथ जिल्लानि जेके देहाफाहामसालियाव फाहामथायनि थाखाय लांदोंमोनब्लाबो अबथिरा बे मुलुग संसारखौ अरायनि थाखाय नागारलाङो । बिथांनि रुंसारि जानायखौ सा - सान्जा राइज्योयाव गोसारनानै थानाय ब्रह्म धोरोम सिबियारि सुबुंफोरजों लोगोसे गुबुन गुबुन दोलो आफादनि फारसेनिफ्राय गोथौ दुखु मोन्नाय फोरमायो । 
सिबियारि आरो गुबुन गुबुन दैदेनगिरिफोरनि बाहागो लानायाव धोरोम फोसावगिरि जगेश्वर ब्रह्मखौ जोबथा बिदाय होबाय